**"УРОКІ АРКАДЗЯ КУЛЯШОВА"**

**Літаратурна-музычная кампазіцыя**

*Гучыць музыка.*

*У ролі паэта выступае чытач.*

**Паэт:**

Мне кожны год, нібы жыццём другім,

Жыць у двадцаты век наш давялося…

Я – акіяну жытняга калоссе:

Мільёны лёсаў змешчаны ў маім,

Яшчэ да дна не вычарпаным лёсе.

**Бібліятэкар:** Народны паэт Беларусі Аркадзь Куляшоў належыць да тых выдатных мастакоў слова, творчасць і лёс якога непарыўна звязаны з лёсам Радзімы. Больш за паўстагоддзя ахоплівае літаратурны шлях, пройдзены паэтам, і на гэтым шляху ўсё галоўнае, істотнае ў жыцці нашай краіны знаходзіла яркае выяўленне ў яго вершах. Гэта "дынамічны вобраз эпохі і вобраз сучасніка ў іх непарыўным развіцці і руху" (П. Макаль. Слова ў паходзе).

**Паэт:**

Я хаце абавязаны прапіскаю –

Калыскаю, падвешанай пад столь.

Я маці абавязан кожнай рыскаю,

Драўлянай лыжкаю, глінянай міскаю –

Усім, чым працы абавязан стол.

**Бібліятэкар:** "Усім лепшым, што ёсць ува мне, я абавязаны маці", – прызнаўся неяк Аркадзь Куляшоў свайму земляку, пісьменніку Аляксею Зарыцкаму.

Маці паэта, Кацярына Фамінічна Ратабыльская, нарадзілася ў сям’і Фамы Кузьміча Залеса, удзельніка руска-турэцкай вайны 1877–1878 гг. Ён атрымаў дзяржаўную ўзнагароду, дваранства, зямельны надзел і дадатак да прозвішча. Гэты дадатак трэба чытаць як "бывший в рати" – "Ратабыльскі". Настаўніцкая кар’ера Кацярыны Фамінічны Ратабыльскай пачалася ў 1911 г., калі, здаўшы ў Магілёўскім жаночым вучылішчы экзамен на званне настаўніцы царкоўна-прыходскай школы, яна атрымала накіраванне на працу ў Бастэнавіцкую школу. Там яна пазнаёмілася з настаўнікам Аляксандрам Мікалаевічам Куляшовым, прыгожым, іскрамётнага тэмпераменту чалавекам, які да таго ж добра спяваў і іграў на гітары. Ён быў у цэнтры настаўніцкіх вечарынак, дзе да яго прыгожага тэнара далучаўся срэбны, высокі голас Кацярыны Фамінічны. У жыцці яны літаральна "спеліся". І наступны навучальны год сустрэлі разам у Саматэвічах.

6 лютага 1914 г. Мястэчка Саматэвічы Касцюковіцкага раёна. Незвычайная драўляная хата – былая карчма, а затым дом вінакура, які з "лёгкай рукі" "горам катаваных сялян", што ў рэвалюцыю ўшчэнт разбурылі бровар, дастаўся вясковым настаўнікам. У гэтым пераабсталяваным рупнымі рукамі новых гаспадароў доме святкавалі нараджэнне сына Аркадзя. 3 гэтай хаты-гнязда выляталі ў свет дзеці-птушкі. Памяць пра яе захавалася ў сэрцы ўражлівага юнака на ўсё жыццё, каб пазней выліцца ў вобразныя радкі, поўныя яркіх дэталей-драбніц. А. Куляшоў любіў свой родны кут, матчыну хату, захоўваў у памяці росныя сцежкі-дарожкі, спеўныя начныя вечары.

**Паэт**:

З хаты пачынаецца

Кут, што людзям люб.

Хата ў птушкі маецца,

У крыніцы – зруб,

Што ў гады далёкія

Прадзеды – дзяды

Ёй рубілі з вокнамі,

З брамкай – для вады, –

Каб цяклі струменьчыкі,

Пакідалі лог,

Як акно – агеньчыкі,

Як сляды – парог…

(паэма "Далёка да акіяна")

**Бібліятэкар:** Вёска Саматэвічы Касцюковіцкага раёна Магілёўскай вобласці – ціхі непрыкметны куток беларускай зямлі, які знаходзіцца, аднак, на скрыжаванні важнейшых геаграфічных шляхоў. Таму і выпала на долю Магілёўшчыны, ды і ўсёй беларускай зямлі, столькі варожых нашэсцяў і спусташальных войнаў: тапталі і руйнавалі гэты шматпакутны край нацэленыя на Маскву польскія атрады ў 17 ст., у пачатку наступнага – войскі шведскіх заваёўнікаў на чале з Карлам XII, затым – напалеонаўскія полчышчы… Яшчэ дзве вайны – найвялікшыя ў гісторыі чалавецтва – дабавіліся да ліку перанесеных гэтым краем ужо пры жыцці паэта.. Год нараджэння Куляшова супаў з першай з іх. У вершы "Маё пасведчанне" (1951) паэт скажа:

**Паэт:**

Дадзена яно сабе самому

У тым, што нарадзіўся ў год вайны.

Нянек не было ў мяне, вядома,

Песень не спявалі мне яны.

Думала вайна, як кананадай

Лепей ёй мяне закалыхаць;

Клапацілася, як лепш блакадай

Рукі мне і ногі спелянаць.

Шмат вайной людзей закалыхала,

Многа спіць іх ў зямлі сырой.

Выйшаў я на бой смяротны рана

З нянькаю няпрошанай людской.

**Бібліятэкар:** Бацькі – настаўнікі жылі натуральнай гаспадаркай. У іх было ўсё, што патрэбна для жыцця насельніку вёскі: каровы, свінні, розная птушка, надзел зямлі з садам, агародам і збожжам. У той жа час яны – носьбіты высокай, усвядомленай культуры. У хаце па-свойму суіснуюць і разам дапамагаюць першаму пазнанню свету дапытліваму хлапчуку народная песня, казка, легенда і кнігі, вялікія набыткі сусветнай культуры. Пушкін, Лермантаў, Някрасаў, Янка Купала, Шаўчэнка… Іх чытаюць бацькі, з іх пачынаецца і першае самастойнае чытанне Аркадзя Куляшова.

Схільнасць да літаратурнай творчасці ў Куляшова выявілася вельмі рана. Паводле слоў самога паэта, ён памятаў свае вершаваныя спробы з чатырохгадовага ўзросту. Дэбют юнага паэта адбыўся у 1926 г. на старонках акружной Клімавіцкай газеты "Наш працаўнік". Свет дзяцінства і юнацтва ўвайшоў у паэзію Куляшова магілёўскай хмаркай, ельнікам, зялёнай дубровай і рэчкай Бесяддзю, якую паэт лічыў ракой свайго лёсу – чалавечага і творчага.

**Паэт:**

Стаю і з пачуццём неўтаймаваным

Гляджу на след блакітны за кармой.

Як быццам я плыву не акіянам,

А Бесяддзю – жаданаю ракой.

Плыву па ёй! Як хлопчыку малому,

Паслаў мне лёс блакітную раку –

Праз цёмны акіян яна дадому

Мяне вядзе, як маці, за руку.

("Стаю і з паччуццём неўтаймаваным…")

**Бібліятэкар:** 1928 г. Аркадзю Куляшову, выпускніку Саматэвіцкай сямігодкі, чатырнаццаць. Ужо два гады, як ён друкуе свае вершы. У часопісе "Полымя" з’яўляецца яго верш "Бывай", які быў прысвечаны дзяўчынке Алесе Карыткінай. Сястра Аркадзя Надзея Аляксандраўна ўспамінала: "Гэта была вельмі прыгожая і абаяльная дзяўчына – першае каханне юнага паэта. Памяць пра яе ён пранёс праз усё жыццё. Скончыўшы Саматэвіцкую школу, Алеся Карыткіна паехала ў Ленінград на вучобу, пасля заканчэння педінстытута ўсё жыццё настаўнічала. Аркадзь Аляксандравіч вельмі цаніў яе думку, яе тонкі літаратурны густ і дасылаў у Роўна, дзе яна жыла, свае новыя творы".

*(Гучыць песня "Алеся")*

**Бібліятэкар:** Песня Ігара Лучанка і Аркадзя Куляшова "Алеся", што загучала на пачатку сямідзясятых у выкананні ВІА "Песняры", імгненна стала шлягерам. Гучала адусюль, уражваючы слухача не толькі прыгажосцю, але і незвычайнай чысцінёй і пяшчотнасцю эмоцый паэтычнага слова. Аўтару слоў, паэту Куляшову, чалавеку амаль "юбілейнага ўзросту", пачалі тэлефанаваць сябры, прыяцелі, знаёмыя – аматары яго паэзіі: "Парадаваў, парадаваў. Я не думаў, што ты такі малады душой. Твой новы верш "Алеся" цудны." "Шчыра кажучы, гэта не новы верш, – адказваў Аркадзь, – я напісаў яго, калі яшчэ вучыўся ў школе".

**Паэт:**

Бывай, абуджаная сэрцам, дарагая,

Чаму так горка, не магу я зразумець.

Шкада заранкі мне, што ў небе дагарае

На ўсходзе дня майго, якому ружавець.

**Бібліятэкар:** Першая самастойная дарога ў вялікі свет: скончана сямігодка, і Аркадзь Куляшоў паступае на вучобу ў Мсціслаўскі педтэхнікум, дзе прымае ўдзел у рабоце мясцовай студыі "Маладняк", масавага літаратурнага аб’яднання, узнікшага ў Беларусі ў 1923 г. "…Я пазнаёміўся з таленавітымі пачынаючымі паэтамі Юліем Таўбіным і Змітраком Астапенкам, вершы якіх ужо друкаваліся тады ў цэнтральных газетах і часопісах. Творчая дружба станоўча ўплывала на далейшае развіццё маіх паэтычных здольнасцей", – піша паэт у аўтабіяграфічных заметках "Некалькі слоў аб сабе". Пройдуць гады, і А. Куляшоў напіша пра лёс сваіх сяброў, ахвяр рэпрэсій 1930-х гг., паэму "Маналог" (1965) (*Сцежка Ю. Таўбіна абарвецца ў 1937 г., З. Астапенка быў арыштаваны ў 1933 г, затым ён цудам вырвецца з-за гулагаўскага дроту і загіне ў Закарпацці, закінуты ў тыл ворага).* Гэта цыкл вершаў, яб’яднаных тэмай памяці, якая дапамагае паэту жыць, любіць жыццё і змагацца са злом.

**Паэт:**

Вяло нас музы строгай блаславенне

На шлях цяжкі, ды што казаць аб тым…

Я – ваша памяць, вы – маё сумленне,

Я – дрэўка, вы – трывалы сцяг на ім.

**Бібліятэкар:** У пачатку 30-х гг. А. Куляшоў ужо ў Мінску – вучыцца на літаратурным факультэце педінстытута, працуе ў рэдакцыі газеты "Чырвоная змена", на Беларускім радыё. З’яўляюцца новыя зборнікі вершаў і паэм – "Па песню, па сонца", "Медзі дождж" (1932), "Росквіт зямлі", паэмы "Крыўда" і "Аманал". Але кнігі не ва ўсім яго задавальняюць. У аўтабіяграфіі ён успамінаў: "Займаючыся ў інстытуце, летнія канікулы праводжу ў родных мясцінах, на калгасных станах. З трапятлівай цікавасцю сачу за новым жыццём вёскі… Пішу аб усім гэтым… Цьмяна адчуваю, што атрымліваюцца нататкі, дарожныя нарысы, не вершы… У 1938 г. я напісаў невялікую песню-паэму "У зялёнай дуброве", а пасля вершы – "Воблака", "Ранак", "Млын" і іншыя, у якіх, па прызнанню крытыкі, я знайшоў свой паэтычны голас".

**Паэт:**

Я цябе, жаданую, чакаў,

Сустракаў без крыўды, без трывогі,

Жоўценькім пясочкам пасыпаў

У прысадах летнія дарогі.

Шлю падзяку вёснам і сябрам,

Жытнім копам на шырокім полі…

Маладосць! – я ўсё табе аддам,

Не сыду з дарог тваіх ніколі.

("Маладосць")

**Бібліятэкар:** Яшчэ ў 1940 г., перад Айчыннай вайной на першай Дэкадзе беларускай літаратуры і мастацтва ў Маскве ўпершыню пачулі цудоўныя вершы паэта. Вядомы беларускі скульптар Заір Азгур расказваў: "На трыбуну ўзышоў Аркадзь Куляшоў. Пачаў чытаць свае вершы…

**Паэт:**

Успамінаецца мой ціхі край забыты,

Дзе рос, дзе першы раз рукой нясмелай

Усё, што ў юным накіпела сэрцы,

Усе радасці дзіцячае пары,

Усё горкае ў таемны сшытак вынес…

І лёгка мне было, і плакаў я,

Таму што ўсё смяялася навокал,

Таму, што ў радасці не чуеш горкіх слёз,

І помніцца мне першае каханне;

З тых пор ніколі болей не кахаў

Так шчыра, і так лёгка, і так сумна…

**Бібліятэкар:**…Бачыў я, як захваляваўся Аляксей Талстой, як добра засвяціліся яго вочы. У перапынку ён сказаў: "У Беларусі ёсць салавей паэзіі – гэта Куляшоў, – і, падумаўшы, дадаў, – Узрушыў мяне, сэрца маё крануў чараўнік паэзіі Куляшоў".

**Паэт:**

Калі вайна мой мірны край агорне

Ці ў месяц май, ці ў месяц лістапад,

Я забягу, апрануты па форме,

Да роднае дачкі ў дзіцячы сад…

Пад яблыняю спаць цябе пакіну,

Пайду на Захад, смагу сцёршы з губ…

Каб вораг не таптаў маю краіну,

А конь чужы травы яе не скуб.

Каб не данёс ён ад свайго парога

Лент кулямётных жоўтыя клыкі

Да нашых сёл, да веку залатога

І ранішняга сну маёй дачкі.

**Бібліятэкар:** Аднак не давялося паэту, калі пачалася Вялікая Айчынная вайна, пабачыцца з дзецьмі і жонкай, якія знаходзіліся на летнім адпачынку і неўзабаве апынуліся ў акупацыі. Першыя дні вайны застаюць Куляшова ў Мінску. Ён добраахвотна ўступае ў рады Савецкай Арміі. Прайшоўшы курс падрыхтоўкі ў ваенна-палітычным вучылішчы пад Ноўгарадам, паэт атрымоўвае прызначэнне ў якасці карэспандэнта ў армейскую газету "Знамя Советов". Ён надзеў шынель, каб бараніць Радзіму ад ворага, і прайшоў праз суровыя выпрабаванні, прыняўшы ў сэрца бязмежнае народнае гора. Захавалася некалькі паштовак, высланых А. Куляшовым жонцы з Нова-Беліцы, Мінска і Хоцімска.

**Паэт:** *"Дарагая мая Ксанюша!*

*Заўтра выязджаю з Хоцімска і, відаць, у Нова-Беліцы доўга не затрымаюся. Не вельмі здзіўляйся, калі пасля гэтага ад мяне доўга не будзе весткі, бо сама разумееш, калі ў газетах друкуюць артыкулы з Мінска і пад імі пазначана, што дастаўлена самалётам, дык гэта нездарма…".*

**Бібліятэкар:** Пад час Вялікай Айчыннай вайны паэзія А. Куляшова аказалася на вышыні свайго абавязку. Да лепшых старонак беларускай паэзіі перыяду вайны належаць вершы "Млынар", "Балада аб чатырох заложніках", "Над брацкай магілай", "Ліст з палону", "Маці" і інш. У Куляшова быў і свой Васіль Цёркін – салдат Аляксей Пятроў, герой многіх куляшоўскіх вершаў – плён паэтычнага абагульнення і мастацкай фантазіі. Гэты вобраз кемлівага, вынаходлівага і мужнага байца карыстаўся шырокай папулярнасцю ў воінаў. Нават сёння, калі зарубцаваліся раны, нарадзіліся і выраслі новыя пакаленні, якія не бачылі жахаў вайны, нельга чытаць без хвалявання куляшоўскі "Ліст з палону" – трагічны маналог беларускай дзяўчыны, вывезенай у Нямеччыну.

**Паэт:**

Пакідаюць дзяўчаты

Бацькоўскія хаты

І плачуць уволю.

Я пішу і не плачу, я стала скупою на слёзы…

Ліст даўгі

Я пішу на звычайнай паперы,

Не крывёю пішу, бо застыла

І ў сэрцы, і ў жылах…

Я пашлю яго ў неба, няхай ён вандруе з вятрамі,

Можа, хмара табе яго выплесне разам з дажджамі…

Ліст ад сэрца ўсяго

Паланёная склала дзяўчына,

Ты чытай і адказ на яго

На штыку данясі да Берліна…

("Ліст з палону")

**Бібліятэкар:** Успамінае рэдактар газеты "Знамя Советов": "Летам 1942 года Куляшоў прыйшоў да мяне ў зямлянку і сказаў:

**Паэт: –** Вырашыў пісаць паэму аб сцягу часці па гарачых слядах падзей, на дакументальнай, можна сказаць, аснове. Адзін з галоўных герояў – камісар Зарудны, правобразам яго паслужыць член Ваеннага савета 11-й арміі брыгадны камісар І.В. Зуеў.

**Бібліятэкар:** Працаваў ён многа, з захапленнем. Ні варожыя бамбардзіроўкі, ні бесперапынны грукат артылерыйскай кананады не маглі перашкодзіць паэту ўвасобіць у вершах свае цудоўныя вобразы герояў. А вось што пісаў Міхаіл Луконін у кнізе "Таварыш Паэзія": "У тыя снежныя і дымныя дні, калі нашы войскі знішчалі нямецкую нечысць, нас асабліва хвалявалі светлыя, поўныя веры ў перамогу радкі паэмы, якія гарэлі сыноўскай любоўю да Беларусі…"

У 1946 г. за паэму "Сцяг брыгады" Аркадзь Куляшоў быў удастоены Дзяржаўнай прэміі СССР першай ступені.

**Паэт:**

Звон курантаў я чую зноў –

Подых часу

Святочны, свежы…

Я гадзіннік уласны завёў

Па гадзінніку Спаскай вежы.

Я прайшоў з табой многа дарог,

Мой гадзіннік, мой браце,

І я ўбачу часы перамог

На тваім цыферблаце!

**Бібліятэкар:** У 1944 г. Аркадзь Куляшоў вярнуўся ў вызвалены Мінск. Яшчэ дыміліся руіны разбураных будынкаў, але шчасце мірнага жыцця ўжо здавалася рэальным і блізкім. Але назаўсёды засталася памяць пра вайну, яе выпрабаванні, яе строгую меру чалавечай вартасці і жыццёвых каштоўнасцей.

**Паэт:**

Вось чаму сёння,

У мірны наш дзень, пасля бою,

Рад я за песню,

Што выстаяла ў барацьбе,

Але найбольш, мой патомак,

Я рад за другое –

Рад, што жыццё здабылі мы сабе і табе.

Песня мая

Не красуняю-кветкай з паляны,

Песня мая пехацінцам

Увойдзе ў твой дом,

Ты ёй даруй і глыбокія шрамы і раны,

Знай, што і ім

Ты сваім абавязан жыццём.

("Размова з патомкам")

**Бібліятэкар:** Ранняя маладосць Куляшова прайшла пад знакам сардэчнай дружбы з паэтамі-землякамі, сталасць – з Твардоўскім. Паэма Твардоўскага "Краіна Муравія" дапамагла маладому паэту ў сярэдзіне 30-х гг. знайсці свой самастойны творчы кірунак. Твардоўскі высока ацаніў "Сцяг брыгады" і "Новую кнігу". Ён жа актыўна падтрымаў намер Куляшова стварыць аўтабіяграфічную паэму "Далёка да акіяна". Гэта быў апошні куляшоўскі твор, які ў рукапісу чытаў Аляксандр Твардоўскі. Смерць старэйшага друга была цяжкім ударам для Куляшова. Паэты звычайна спраўляюцца з горам, даючы яму выйсце ў слове, у вершы. Менавіта так і зрабіў Куляшоў, напісаўшы ў 1972 г. цалкам прысвечаную Твардоўскаму паэму "Варшаўскі шлях".

**Паэт:**

З рукамі каваля, з душой жняі,

Не раз ён тут салдатам нёс уцеху

І жартам весяліў іх, каб яны

Забыліся на змрочны жарт вайны.

Здаралася, ён ім хлусіў для смеху,

Ды не маніў ніколі для маны.

Не раз, стаіўшы плач зямлі сірочай,

Ён іх на подзвіг зваў сваёй прарочай,

Чорнарабочай

Кнігай пра байца,

Не ўсімі дачытанай да канца…

**Бібліятэкар:** 1975 г. датуецца драматычная паэма Куляшова "Хамуціус" – пра аднаго з кіраўнікоў славутага паўстання 1863 г. на тэрыторыі Літвы і Беларусі. Аўтар расказвае пра апошнія дні змагання Кастуся Каліноўскага.

**Паэт:**

Край беларускі, з матчынай калыскі

Да гэтых дзён, мне дарагі і блізкі.

Я сын яго і ганаруся тым,

Што з ім паветрам дыхаю адным.

Я знаю, маюць права ўсе народы

На ўвагу праўды, шчасця і свабоды.

Я зычу ўсім дабра.

**Бібліятэкар:** Больш за сто гадоў назад вядомы французскі пісьменнік Жуль Рэнар пісаў: "Талент – пытанне колькасці. Дужыя давядуць справу да канца, яны спішуць усю паперу, яны звядуць усё чарніла. Вось у чым адрозненне людзей таленавітых ад маладушных… Слава – гэта бесперапынныя намаганні". Аркадзь Аляксандравіч быў вялікім і нястомным працаўніком. Ён напісаў сотні вершаў, каля двадцаці паэм, пераклаў на беларускую мову кнігі Пушкіна, Лермантава, Ясеніна, асобныя творы Шаўчэнкі, Маякоўскага, Твардоўскага, і іншых. Яму былі прысуджаны дзве Дзяржаўныя прэміі СССР, Дзяржаўная прэмія БССР імя Янкі Купалы, прэмія Ленінскага камсамола Беларусі. Яго вершы і паэмы – адзін з самых каштоўных скарбаў нашай літаратуры.

**Паэт:**

Ёсць у паэта свой аблог цалінны,

Некрануты прастор для баразён,

Дзе ён працуе з першае хвіліны

І да апошніх вечаровых дзён;

Ёсць думак прагавітае насенне,

У жменю назбіранае з дарог,

Што спелага чакае ўвасаблення,

Заліўшы хваляй жытняю аблог;

Ёсць сэрца маладое, без якога –

Без палкага, жывога пачуцця –

Няма ў яго нічога: ні аблога,

Ні плённых дум, ні самаго жыцця;

І ёсць адказнасць перад строгім вершам,

Перад яго пачаткам і канцом –

Каб баразну, радком пачаўшы першым,

І сноп звязаць шаснаццатым радком.

**Бібліятэкар:** Аднойчы ў размове з Віктарам Галайдам паэт скажа: "Пішы не так, як нехта хоча, а як твая душа падкажа. Не выдумляй і не пляці выкрунтасаў, што некаторыя называюць вобразнасцю, а пішы шчыра, ад сэрца, і цябе чытач зразумее". У Куляшова быў магутны і дзівосны дар пераасэнсавання – бачыць з’явы і рэчы мнагамерна, іншасказальна, у высвечванні бясконцых дадатковых увасабленняў, стварэнні новых вобразных паняццяў – шторму акіяна, свету і антысвету, кругабегу жыццёвых пераўтварэнняў, гадзінніка сэрца і зямлі.

Мікола Арочка адзначаў: "Свет Куляшова ўвасаблялі дзве стыхіі – крынічныя берагі роднай Беларусі і неўтаймаваная бязмежнасць "акіяна". Першая са стыхій стварала глыбока лірычны, апавядальны асяродак яго паэзіі, другая – шырока эпічную цягу да планетарных маштабаў, да філасофскага спасціжэння драматызму ўсечалавечага жыцця, да трывожнага засяроджання роздуму аб свеце і сусвеце."

**Паэт:**

Як увосень знікае   
Маркотнае сонца за свет,   
То зямля сваё сонца   
Раўнуе да іншых планет.

Сонца дзе прападае   
Так доўга? Знікае куды?   
Як дазволіць магло,   
Каб зямлю закавалі ільды?

Май прыходзіць пасля –   
Крыўд пазбыцца не можа зямля:   
Цёмнай хусткаю хмар   
Ад святла закрывае свой твар.

Сонца хмары зганяе,   
Зямля наганяе іх зноў –   
За махры сваю хустку   
Трывае рукамі дубоў.

Але сонцу вясноваму   
З неба ўсё чыста відно –   
Пасылае на тыя дубы   
Бліскавіцы яно.

За ударам удар,   
Дуб за дубам ляціць на раллю.   
Для жыцця, для любві   
Сонца зноў адмыкае зямлю.

("Аб рэўнасці")

**Бібліятэкар:** Літаратуразнаўца Варлен Бечык у сваім артыкуле "Урокі Куляшова" апісвае свае ўражанні ад сустрэч з паэтам: "Першае, што мяне ўразіла пры знаёмстве з паэтам, – арганічная суадпаведнасць яго асобы тым рысам і якасцям, якія выяўлены ў творах… Гаварыў ён заўсёды з добрай прыветнасцю і ўвагай да субяседніка. Ні ў чым ніколі не падкрэсліваў свайго значэння. І ў той жа час адчувалася ўнутраная сіла, масштабнасць асобы. Спакойная ўпэўненасць у сабе спалучалася з азартам гарачай натуры, дабрата – з непрымірымасцю.

**Паэт:**

За годам год ляцяць дзесяцігоддзі,

Як дождж, як пыл, як снег на галаву,

На той зямлі, дзе змалку я жыву,

Дзе аддаю, з календаром у згодзе,

Свой час сяўбе гарачай і жніву.

**Бібліятэкар:** Ён быў моцны ігрок у шахматы. У час матча за званне чэмпіёна свету па шахматах паміж Спаскім і Фішэрам ён пры сустрэчах каменціраваў адкладзеныя партыі і прадказваў іх зыход…

Я звярнуў аднойчы ўвагу, што кот і сабака вельмі любяць яго. Сказаў пра гэта. Аркадзь Аляксандравіч расказаў мне, што ў маладосці браўся на спор падысці і пагладзіць самага злога сабаку. Дачка паэта Валянціна гаварыла, што ва ўсіх жывых стварэнняў, што былі ў іхняй хаце і на дачнай сядзібе, ён карыстаўся асаблівым даверам.

**Паэт:**

Нябёсы – акіян, я знаў даўно –

Блакітны, неабсяжны, першародны,

А ўсё, што зорам на зямлі відно,

Ні больш ні менш як свет яго падводны.

Дзе акіян разлёгся Атлантычны…

Тут свет другі: і глыбіня, і мель,

І ёсць прастор, не меншы за касмічны,

Для хваль салёных ростам з карабель.

Я – трэці свет, я кропелька малая

Тых светаў двух – звычайны чалавек,

Што неба і зямлю ў сабе змяшчае

І ў свет адзін злучае іх навек.

**Бібліятэкар:** Апошні раз я быў дома ў Аркадзя Аляксандравіча ў чэрвені 1977 г. Па даручэнні Агенцтва друку "Навіны" я браў у яго інтэрв’ю. Спытаў:

– А што адчуваеце вы ў час творчасці?

**Паэт:** Узнікае адчуванне руху, святла і ўсеабдымнасці. Здаецца, чуеш увесь акіян жыцця. Але пра гэта не думаеш: галоўнае – выявіць, сказаць…

**Бібіятэкар:** Аркадзь Аляксандравіч Куляшоў заўчасна памёр шостага лютага 1978 г. Але засталіся яго творы. Засталіся яго ўрокі – чалавечай годнасці, аптымізму, вернасці прызванню, духоўнасці.

*(мерапрыемства заканчваецца на фоне гучання песні "Алеся")*

***В.У. Стэльмак,***

***загадчык аддзела бібліятэчнага маркетынгу***

***ЦГБ імя М. Горкага УК "ЦБС г. Бабруйска"***